google/wiki40b huggingface dataset:
Tjodolv Arnorsson

Tjodolv Arnorsson (norrønt: Þjóðólfr Arnórsson), født ca. 1010, var en islandsk skald i Norge i middelalderen. Hans bror Bolverk Arnorsson var også skald i Norge. Tjodolv og Bolverk kom fra Svarfaðardalur på Island, men kom til Norge en gang rundt 1030. Her var Tjodolv først skald for den danske høvdingen Harald Torkelsson, og senere for den norske kongen Magnus den gode. Etter Magnus' død i 1047 ble Tjodolv skald hos Magnus' onkel, kong Harald Hardråde. Harald anså Tjodolv som sin hovedskald, og Tjodolv ble sannsynligvis hos Haralds hird resten av livet. Tjodolv var med Harald da han deltok i slaget ved Stamford Bridge i 1066. Her ble Harald drept. Vi hører heller ikke noe mer om Tjodolv etter dette, så trolig døde også han under slaget.

Diktningen

Ingen av Tjodolvs dikt er bevart i sin helhet, men deler av tre dikt er identifisert i tillegg til en rekke andre fragmenter (verselinjer) og lausaviser.

Magnusflokkr

Fra en flokk, et hyldningsdikt, om  Magnus den gode er ca 18 vers bevart. Det er diktet rundt 1045 eller 1046 og etter all sannsynlighet framført for kongen selv som i diktet omtales i du-form. Finnur Jónsson mener det meste av diktet er gått tapt, men de deler som finnes beskriver Magnus’ reise til Norge, Svein Alfivasons flukt i 1035 og Magnus’ ferd til Danmark og hans kamper der i 1042-45.

Et runhent dikt om Harald Hardråde

Fire vers eller halvvers er bevart av dette diktet som skiller seg ut fra Tjodolvs andre dikt på grunn av runhent-stilen med enderim. Dette var en diktform som ble introdusert av Egil Skallagrimson tidlig på 900-tallet

Sexstefja

Fra en dråpa om Harald Hardråde fra omkring 1065 er det bevart 32 vers. Diktet har sannsynligvis vært mye lenger ut fra at diktet omhandler hele kong Haralds liv mens det er store tidsperioder og bragder som ikke er med i de bevarte versene. Diktet har fått sitt navn fordi det har seks forskjellige omkved – stev – i versene, noe som gjør diktet spesielt og stort anlagt.

Lausaviser

Det er bevart flere lausaviser (løsrevne enkeltvers) som tilskrives Tjodolv. Noen av disse versenes opprinnelse er omtalt i Tåtten om Snegle-Halle. Denne korte islendingesagaen med historier fra Harald Hardrådes hird gir også et lite innblikk i Tjodolvs liv og hans forhold til dikterrivalen Halle.

Om diktningens kvalitet

Tjodolv skrev om kamper og hendelser med en stor grad av detaljer, men det er ikke spesielt mange egne betraktninger og vurderinger. Han er historisk-objektivt fortellende i større grad enn mange andre skalder. Finnur Jónsson betrakter hans diktning som god: Hvor der er tale om digterens formelle side, der falder dommen ud til gunst for digteren. Ikke alene er hans omskrivninger, ordsammenstillinger og ordvalg korrekt og smagfuldt, uden at han dog, hvad lethed og elegance angår, når de bedste, men hans ævne til at forme vers er ganske betydelig og hans færdighed i at digte vers på stående fod, endogså om et bestemt opgivet æmne, beundringsværdig. Grundige kundskaber og indsigt i omskrivningernes væsen og dannelse har han naturligvis været i besiddelse af.
Kirgisistans kvinnelandslag i fotball

Kirgistans resultater i Asiamesterskapet i fotball for kvinner

2010: Andre kvalifiseringsrunde
Caliscelidae

Utseende

Små, tettbygde sikader, gjerne livlig farget. Fasettøynene er ofte store og utstående. Hos noen er pannen spisst fremskutt mellom fasettøynene. De fleste har sterkt reduserte vinger. En del arter har utvidete frambein.

Utbredelse

De er utbredt i alle verdensdeler utenom Antarktis, men det finnes bare én art i Nord-Europa. I tillegg til rundt 170 beskrevne arter er det mange ubeskrevne.
MGP Nordic 2007

Bakgrunnen

Det var tredje gang MGP Nordic ble arrangert, og Finland debuterte i konkurransen gjennom sin svenskspråklige tv-kanal, YLE Fem. For første gang ble MGP Nordic arrangert i Norge, og for første gang vant ikke Danmark. I stedet vant Norge på hjemmebane. 
Programledere var Stian Barsnes-Simonsen og Nadia Hasnaoui som også ledet Junior Eurovision Song Contest på Lillehammer i 2004.  
Hvert av de deltakende landene holdt en nasjonal finale i forveien. NRK arrangerte MGPjr 2007 i juni, der Celine Helgemo vant konkurransen med knapp margin foran duoen Martin og Johannes. Begge fikk likevel delta i MGP Nordic, siden hvert land deltok med to sanger hver.

Sendingen

De åtte artistene fremførte låtene sine før seerne i hvert land kunne stemme på sangene via telefon. Det var ikke mulig å stemme på sangene fra eget land. Det beste bidraget fra hvert land gikk deretter videre til en superfinale der de fire sangene ble fremført på nytt. Norske Celine, finske Linn, danske Mathias og svenske Vendela gikk videre til superfinalen.
Etter en svært jevn avstemning vant Norge og Celine med låten «Bæstevænna». Hun vant over Sverige med bare 143 poeng og sikret dermed Norge sin første seier i MGP Nordic. Danmark ble nummer tre, mens Finland havnet på fjerdeplass.
Vinnerlåten «Bæstevænna» handlet om Celines bestevenninne Astrid Smeplass. Også hun har gjort det bra i musikklivet, da under navnet Astrid S.
Refraktærperiode (sex)

Innen seksualitet er refraktærperioden en restitusjonsfase som vanlgivis oppstår etter orgasme, hvor det er fysiologisk umulig for en mann å ha flere orgasmer. Selv om det er en allmenn oppfattelse at kvinner ikke opplever er refraktærperiode og dermed kan ha flere orgasmer kort tid etter den første sier noen kilder at både menn og kvinner opplever en refraktærperiode etter orgasme, som gjør at ytterligere seksuell stimulering ikke gir opphisselse.

Hos menn

Lengden på refraktærperioden kan variere mye mellom menn, og kan være mellom noen få minutter til flere dager. I løpet av den tiden kan ikke de fleste menn opprettholde eller oppnå ereksjon, og mange opplever en pysokologisk følelse av "metning" og er midlertidig uinteressert i ytterligere seksuell aktivitet. Penis kan være overfølsom og ytterligere seksuell aktivitet kan føles smertefullt i løpet av denne perioden.
Man tror at en økning av hormonet oksytocin under utløsning hovedsakelig er ansvarlig for mannens refraktærperiode, og at mengden oksytocin øker lengden på refraktærperioden. Et annet hormon man tror er ansvarlig for refraktærperioden er prolaktin som undertrykker dopamin, som er ansvarlig for seksuell opphisselse. På grunn av dette er det i dag stor interesse i legemiddelindustrien for medikamenter som undertrykker prolaktin, slik som kabergolin. Anekdotiske rapporter om kabergolin foreslår at det kan være i stand til å eliminere refraktærperioden helt, og dermed tillater menn å oppleve flere orgasmer i rask rekkefølge. Minst én vitenskapelig studie har støttet disse påstandene, men på den andre siden er kabergolin et hormonendrende stoff som kan ha mange ulike bivirkninger, og det har derfor ikke blitt godkjent for behandling av seksuell dysfunksjon.

Hos kvinner

Den kvinnelige seksuelle responsen er mer variert enn for menn. Kvinner er i stand til å oppnå flere orgasmer gjennom videre seksuell stimulering, men mange kvinner opplever på en annen side at klitoris er overfølsom etter orgasme, noe som skaper en slags refraktærperiode hvor kvinnen da gjerne ikke ønsker å ha ytterligere orgasmer på grunn av smertene involvert.

Forskjellig varighet

Ifølge noen studier er refraktrærperioden hos menn på 18 år som regel på ca. 15 minutter, hos menn i 70-årene ca. 20 timer, mens gjennomsnittet for alle menn er omtrent en halv time. Selv om det er sjeldent er det noen menn som er helt uten refraktærperiode, eller som har en refraktærperiode som varer mindre enn 10 sekunder. En vitenskapelig studie som hadde til mål å dokumentere flere naturlige orgasmer etter hverandre hos voksne menn ble utført ved Rutgers University i 1995. I løpet av studien ble det hos en mann regisrert seks naturlige orgasmer i løpet av 36 minutter, og tilsynelatende uten noen refraktærperiode. Senere observerte P. Haake og et par andre forskere en mann som hadde flere orgasmer uten at han fikk forhøyete nivåer av prolaktin.
Bodybuilding under Stillehavslekene 2015

Bodybuilding under Stillehavslekene  2015. Bodybuilding var en av flere sporter som var med i de femtende stillehavslekene som ble arrangert i Port Moresby på Papua Ny-Guinea i perioden 4. til 18. juli 2015. Det var femte gangen som bodybuilding var med på programmet under stillehavslekene. Det var åtte klasser for menn og to for kvinner, i tillegg ble det kåret beste mann og beste kvinne uavhengig av vektklasse. Papua Ny-Guinea ble beste nasjon med fem gullmedaljer foran Tonga med fire.
Lure (Frankrike)

Historie

Et benediktinerkloster ble bygget her i 959. Grever fra Alsace holdt til ved klosteret, som hadde nær kontakt med Alsace. Rundt 1340 reiste munkene festningsverk for å verne seg mot angrep fra huset Valois. Fra 1392 var byen underlagt hertugene av Østerrike. Klosteret ble nedlagd i 1790 under den franske revolusjonen.
Graminea

Utseende

Middelsstore, ensfarget brunlige trebukker. Kroppen er forholdsvis slank. Antennene er omtrent så lange som kroppen. Pronotum er tønneformet uten pigger på sidene, en del smalere enn de parallellsidige dekkvingene.

Utbredelse

Slekten er utbredt i Sør-Amerika (Brasil, Ecuador, Peru og Bolivia).
Cristina Gonçalves

Karriere

Gonçalves deltok ved de paralympiske sommerleker 2004 i Athen, der hun fikk gull i lagkonkurransen i klasse BC1-2. Det portugisiske laget bestod av Antonio Marques, Fernando Ferreira og João Paulo Fernandes, i tillegg til Gonçalves. Individuelt ble hun slått ut i kvartfinalen, der hun tapte 2-8 for sin landsmann Pedro Silva som til slutt fikk sølv. 
Ved EM i 2005 kom hun på 5.-plass, og ved VM i 2006 kom hun på 6.-plass. Hun kom på 5.-plass ved World cup i 2007. Ved utgangen av 2008 var hun rangert som nummer 6 i verden i klassen BC2.
I 2008 deltok hun ved sine andre paralympiske sommerleker, i Beijing. Denne gangen fikk Portugal sølv i lagkonkurransen i klassen BC1-2, og det portugisiske laget var det samme som ved Paralympics i 2004. Individuelt ble hun slått ut i kvartfinalen, av Hoi Ying Karen Kwok. 
Ved EM i boccia 2009 kom hun på 15.-plass, etter tre seire på tre kamper i grunnspillet, men tap i åttendedelsfinalen. Hun kom på 35.-plass ved VM i 2010, 5.-plass ved Europa Cup 2011 på Hamar, og 29.-plass ved World Cup 2011. Hun var rangert som nummer 24 i verden i klassen BC2 ved utgangen av 2011. 
Hun deltok igjen ved Paralympiske sommerleker 2012 i London, men fikk ingen medaljer. I lagkonkurransen (BC1-2) spilte hun sammen João Paulo Fernandes, Fernando Ferreira og Abilio Valente, og Portugal kom her på 4.-plass, etter tap 5-7 for Storbritannia i bronsefinalen. Individuelt ble hun slått ut i åttendedelstfinalen, der hun tapte 3-4 for kinesiske Kai Zhong.
Tunet Innebandyklubb

Historie

Klubben ble stiftet av familien Finstad den 13. februar 1991. Klubben ble oppkalt etter et tuntre som står foran familiens hus, da stedsnavnene i området allerede hadde gitt navn til innebandyklubber.

Damer

6 x seriemester eliteserien (1995/1996, 1999/2000, 2008/2009, 2009/2010,2016/2017 og 2018/2019)
10 x NM-Gull (1994/1995, 1995/1996, 1999/2000, 2004/2005, 2005/2006, 2008/2009, 2009/2010, 2016/2017, 2017/2018 og 2018/2019)
9× NM-Sølv (1997/1998, 1998/1999, 2000/2001, 2001/2002, 2002/2003, 2003/2004, 2007/2008, 2014/2015 og 2015/2016)
2× sølv i EuroFloorball Cup (2013 og 2014)

Herrer

3 x seriemester eliteserien (1997/1998, 1998/1999 og 2009/2010
4× NM-Gull (1998/1999, 2001/2002 og 2009/2010 
3× NM-Sølv (1994/1995, 1995/1996, og 1996/1997)
Dypbergart

Dypbergart eller plutonske bergarter, er en av de tre hovedgruppene av magmatiske bergarter, de andre er gangbergart, og dagbergart. Størkningsbergarter dannes ved at magma størkner, og kan derfor også kalles en magmatisk bergart.
En dypbergart dannes ved at magma størkner under jordoverflaten i store kammer, det kan ta titusener av år før all smeltemassen størkner. Hos dypbergartene har magmaet størknet nede i dypet (jordens indre) under høy temperatur og stort trykk. Avkjøling har skjedd langsomt over lang tid, derfor ligger krystallene i samme mønster (krystallstruktur) og de har omtrent samme størrelse. Krystallstrukturen er også velutviklet av samme grunn, og kløven er som regel god i alle retninger.
Eksempel på dypbergarter er gabbro, anortositt, peridotitt, og den meget vanlige granitt. Granitt har store mineralkorn, som skyldes at den har størknet så langsomt i dypet at krystallene har hatt tid til å vokse seg store. Dypbergartene er ofte grovkornete fordi de størkner sakte.
Den vanligste mineralogiske grupperingen av dypbergartene skjer ved Streckeisens klassifikasjonssystem (QAPF). QAPF-diagrammet etter Streckeisen brukes særlig for fanerittiske dypbergarter, men også for intrusive gang- og vulkanske dagbergarter dersom det mineralogiske innholdet har blitt fastslått.
Sharon Gless

Bakgrunn og karriere

Gless ble født i Los Angeles og arbeidet som sekretær i flere år før hun satset på en skuespillerkarriere.
Gless hadde sin TV-debut i 1970 via en liten birolle i TV-filmen Night Slaves, og sin filmdebut i 1973 i kriminaldramaet Bonnie's Kids. I perioden 1972-76 hadde hun en fast rolle i dramaserien Marcus Welby, M.D., og i perioden 1975-78 i krimdramaet Switch. Hun hadde utover 1970-tallet gjesteopptredener i kjente serier som blant annet McCloud (1972), Ironside (1973), The Rockford Files (1974 & 76), Kojak (1976) og Turnabout.
Gless' karriere nådde nye høyder da hun i 1982 fikk hovedrollen som den kvinnelige politietterforskeren Cagney i serien  Cagney & Lacey (sammen med Tyne Daly). I løpet av de seks årene innbrakte rollen som Cagney henne to Emmy-priser og en Golden Globe.
I perioden 1990-92 hadde Gless suksess med hovedrollen som Fiona Rose O'Neill i dramaserien The Trials of Rosie O'Neill. Rolleprestasjonen innbrakte henne en Golden Globe i 1991. Fra 1994 til 1996 returnerte hun i rollen som Cagney i fire TV-filmer om Cagney & Lacey, og i perioden 2000 til 2005 hadde hun en sentral rolle i den kanadisk-amerikanske versjonen av Queer as Folk. Gjesteopptredener etter 1980 innbefatter kjente serier som blant annet Tales of the Unexpected (1983), Promised Land (1997), Judging Amy (2003) og Nip/Tuck (2008). I 2006 hadde hun en av de ledende rollene i den britiske miniserien The State Within.
Sharon Gless har i løpet av karrieren hatt biroller i kjente filmer som Airport 1975 (1975) og Frikjent til døden (1983). En kan også nevne TV-filmer som All My Darling Daughters (1972), Revenge of the Stepford Wives (1980), The Miracle of Kathy Miller (1981), The Sky's No Limit (1984), Separated by Murder (1994) og The Girl Next Door (1998). 
Gless har siden 2007 spilt rollen som Madeline Westen i drama-komedien Burn Notice. 
Gless var i 2009 aktuell i de to filmene Hannah Free og Once Fallen.

Personlige forhold

I 1991 giftet Sharon Gless seg med TV-produsenten Barney Rosenzweig.
Wannsee

Historie

Wannsee ga navnet til Wannsee-konferansen som ble avholdt i 1942 for å finne en Den endelige løsning på jødespørsmålet.

Beliggenhet

Wannsee ligger mellom to sjøer, Großer Wannsee og Kleiner Wannsee og er forbundet med vassdraget Havel, bare adskildt av Wannseebroen. Hoveddelen av Wannseområdet er dermed en kunstig øy. I den vestlige delen av Wannsee-området finner man Glienicke Brücke, som binder Wannsee sammen med byen Potsdam. Forøvrig finnes Alsenbrücke, Hubertusbrücke og Parkbrücke. I Wannsee finner man Schloss Glienicke, Jagdschloss Glienicke og Pfaueninsel. Siden 1990 har dette vært en del av parkene og palassene i Potsdam og Berlin som står på UNESCOs Verdensarvliste. 
Wannseeområdet er også kjent som «den grønne forstaden» på grunn av alle sine store villaer som ligger inne i store hager. Wannsee er et tradisjonelt utfartsområde for berlinere for segling og bading. På østbredden av Grosser Wannsee ligger Strandbad Wannsee som i 2007 var 100 år. Under den kalde krigen var området viktig som rekreasjonsområde for befolkningen i Vest-Berlin.

Transport

S-Bahn: Wannsee (S1,S7); Bus: 318, 118, 316, 114, 218.
Hovedveien Bundessrasse B1 går gjennom Wannsee.
BLNO 2011/12

BLNO 2011/12 var det øverste nivået i norsk basketball for menn 2012/13-sesongen. Frøya vant ligaen foran Asker Aliens og Tromsø Storm.
August von Mackensen

Bakgrunn

Mackensen fikk sin skolegang i hjembyen, Torgau og Halle og studerte så agronomi ved universitetet i Halle.

Karriere

Han tjenestegjorde under den fransk-prøyssiske krig og første verdenskrig, og er blitt regnet som en av Det tyske keiserrikets mest betydelige militære ledere.
Under den fransk-prøyssiske krig tjenestegjorde han som løytnant og ble dekorert med Jernkorset. I 1890-årene tjenestegjorde han blant annet i generalstaben sammen med Alfred Graf von Schlieffen. Da Schlieffen ble pensjonert i 1906, var Mackensen på tale som etterfølger, men denne jobben gikk til Helmuth Johannes Ludwig von Moltke.
Han ble adlet 27. januar 1899 og tildelt adelspredikatet von som en del av navnet.
Etter å ha deltatt ved slaget ved Tannenberg i august 1914, ledet han den niende arme i Polen og inntok Łódź i desember. For sin innsats ved Łódź og Warszawa ble han tildelt Pour le Mérite, den høyeste prøyssiske militære utmerkelsen.
I mai 1915 var han sjef for 11. arme og sto i spissen for den vellykkede offensiven ved Gorlice og Tarnow i Galicia. Han ble da utnevnt til generalfeltmarskalk og tildelt Den sorte ørns orden, den høyeste ridderorden i Preussen. Mackensen viste gjennom sommeren sin dyktighet i å bryte gjennom en motstanders forsvarslinjer.
I oktober 1915 overtok han kommandoen over Sentralmaktenes styrker i Serbia og besatte landet. Senere ledet han kampene i Romania og ble tildelt Jernkorsets storkors, som den ene av fem mottakere av denne under første verdenskrig. Resten av første verdenskrig tjenestegjorde han som militærguvernør i Romania. Etter freden i București i mai 1918 fortsatte han til krigens slutt som militærguvernør, men ble internert da han etter våpenstillstanden 11. november 1918 skulle bringe hjem styrkene, av den ungarske regjering. Han ble holdt tilbake til i november 1919.
Etter den første verdenskrig gikk han av med pensjon. Selv om han var en innbitt monarkist, avstod han først fra politisk virksomhet. Han endret mening i 1924 og engasjerte seg blant annet i Stahlhelm, Bund der Frontsoldaten og ble et forbilde for konservative monarkister. Han støttet Paul von Hindenburg mot Adolf Hitler, men etter den nasjonalsosialistiske maktovertakelsen ble han en passiv støttespiller. Han protesterte imidlertid mot drapene på blant andre Ferdinand von Bredow og Kurt von Schleicher under de lange knivers natt og de grusomhetene som ble gjennomført under felttoget i Polen. Hitler og Joseph Goebbels begynte å få en berettiget tvil til hans lojalitet, men Mackensen høye profil gjorde det vanskelig å kvitte seg med ham.
Spinospasma

Levevis

Disse billene har larver som lever i død ved av løvtrær, ofte like under barken.

Utbredelse

Artene lever i Papua Ny-Guinea.
Vita sexualis

Vita sexualis (ヰタ・セクスアリス Ita sekusuarisu) er en erotisk roman skrevet av Mori Ōgai. Hovedpersonen i romanen skal være en representasjon av Mori selv.
Ma Ying-jeou

Liv og virke

Han ble født på Kwong Wah-sykehuset i Kowloon i den daværende britiske kronkolonien Hongkong. Han er dermed en såkalt waishengren. Han er hakkakineser, og nedstammer således fra krigsherrene Ma Yuan og Ma Chao fra Han-dynastiet og de tre rikers tid i provinsen Hunan. Ma Ying-jeou var eneste sønn i en søskenflokk på fem. Han er gift med sin søsters tidligere klassevenninne, Christine Chow, som han har to døtre med.
Ma har bachelorgrad i jus fra Taiwans nasjonale universitet fra 1972, mastergrad fra New York University School of Law fra 1976 og doktorgrad fra Harvard Law School fra 1981. Han har havrett og internasjonal forretningsjus som sine spesialfelt.
Etter å ha tatt mastergraden, var Ma ansatt i et advokatfirma på Wall Street i New York og som juridisk rådgiver for First National Bank of Boston (senere BankBoston) i Massachusetts. I en periode i 1981 var han forsker ved University of Maryland School of Law og advokat i Cole & Deitz LLP i New York, deretter viseadministrerende direktør ved president Chiang Ching-kuos kontor i Taipei 1981–1988 og assisterende generalsekretær i Kuomintang 1984–1988. Han hadde ulike roller i regjeringsapparatet før han ble justisminister i 1993 og konsultativ minister i 1996.
Tistelsommerfugl

Utseende

Vingespennet er mellom 5 og 6 cm. Fargene er orange, okerfarget og den har noen markerte mørke flekker. Langs framvingeranden, har den hvite og svarte flekker.
Larven er svart eller nesten svartgrønn, med gule og enkelte blå punkter. den har en svak gul sidelinje og en bredere gul, mørkprikket linje langt ned på kroppsiden. Føttene er brune med gule torner.

Levevis

Tistelsommerfugler holder særlig til der hvor det vokser tistler, men også på blomsterrike steder.
Tistelsommerfuglen overlever ikke en norsk vinter. Sommerfuglen flyr nesten hver vår inn over Norge. Den kan finnes fra slutten av mai til frosten kommer, men det er alltid flest utover seinsommeren. De fleste som flyr om høsten, er avkom etter tidligere innvandrere til Norge.
Larvene lever på ulike tistelarter (Cirsium og Carduus) og kan også finnes på brennesle (Urtica).
Når tiden er kommet for å gå inn i puppestadiet kryper den ned fra planten og prøver å finne et sted å være som puppe. Puppestadiet varer bare noen uker.
Mrs. Thompson

Bakgrunn

Sangen er det eneste norske Eurovision-bidraget som ikke har deltatt i Melodi Grand Prix. Årsaken var at NRK avlyste den norske finalen med begrunnelsen av at de innsendte låtene var for dårlige. I stedet ble «Mrs. Thompson» laget på bestilling av NRK og valgt ut til å representere Norge i Eurovision Song Contest 1991 i Roma 4. mai. Låten ble framført av kvartetten Just 4 Fun, bestående av Hanne Krogh, Marianne Antonsen, Jan Groth og Eiríkur Hauksson.
Utdypende artikkel: Melodi Grand Prix 1991

Første på CD

Sangen ble gitt ut på singel av Sonet i 1991, der også den engelske versjonen, «Mrs. Thompson», ble inkludert. Sangen ble dessuten gitt ut på kassett og CD. Dette var første gang et norsk Eurovision Song Contest-bidrag ble utgitt på CD-plate. 
«Mrs. Thompson» lå til sammen tre uker på Norsktoppen, hvorav to uker på andreplass i ukene før Eurovision Song Contest og én uke på tredjeplass etter finalen.
Smash (sjokolade)

Smash! er en sjokoladesnacks fra Nidars sjokoladefabrikk i Trondheim. Produktet består av av salte, friterte maiskjerner dekket med melkesjokolade.
Smash ble lansert i 1987, men det var først ved midten av 2000-årene at salget tok av. I 2006 var Smash Norges tredje mest solgte sjokolade.
Smash ble i 2008 også lansert i Finland, distribuert gjennom det finske lakris- og sjokoladeselskapet Panda.
Heterosyphus

Utbredelse

Arten er utbredt på Madagaskar.